Duisende by vermoorde Tazné se begrafnis verwagTazné van Wyk (8). Duisende mense, onder wie die minister van polisie, Bheki Cele, en verskeie top-polisiebeamptes, gaan na verwagting Saterdagoggend die begrafnisdiens van die vermoorde Tazné van Wyk (8) bywoon. Die kind word vanoggend in Elsiesrivier begrawe. Tazné se liggaam is vroeër vandeesmaand in ŉ stormwaterpyp buite Worcester in die Wes-Kaap aangetref nadat sy die vorige week as vermis aangemeld is. Sy het by haar huis in Connaught Estate, Kaapstad, verdwyn en is ŉ week later dood gevind. Moehydien Pangaker is sedertdien vir haar moord in hegtenis geneem en het reeds verskeie kere in die hof verskyn. Die saak teen hom is tot volgende maand uitgestel. Maroela Media het vroeër berig Pangaker is voorheen altesaam 11 keer skuldig bevind en weer vrygelaat. Hy is vroeër aangekla van die besit van ŉ gesteelde voertuig, aanranding, moord, diefstal en huisbraak. Gemeenskapslede drom saam gedurende Ramaphosa se besoek buite die vermoorde Tazné van Wyk se ouerhuis. (Foto: Courtney Africa, AP) Hy is in 2008 gevonnis op aanklag van ontvoering, kindermishandeling en strafbare manslag en is tien jaar tronkstraf opgelê. Pres. Cyril Ramaphosa het Tazné se familie die afgelope week besoek en om verskoning gevra omdat die paroolstelsel die meisietjie in die steek gelaat het.